Pühapäeval, 9. juunil asutati Stockholmis noorteorganisatsioon Eesti Noored Rootsis. Noorteorganisatsiooni eesmärk on ühendada ja esindada Rootsis elavaid 14-26-a. eesti noori kontaktide arendamisel Eestiga ja teiste noorteorganisatsioonidega maailmas ning edendamaks eesti keele kasutamist, eesti kultuuri ja traditsioone oma liikmete hulgas. Juhatuse liikmeteks valiti Angelica Suiste (esimees), Celine Sööt, Remy Martiin Ots, Nora Sööt, Erik Stenqvist ja Martin Vahermägi.
Eesti Noored Rootsis loodi eelmisel aastal 18. detsembril loodud noorteorganisatsiooni Soome Eesti Noored eeskujul. Tõukejõu andis neile mõlemile sellel suvel toimuv ESTO ehk XII ülemaailmsed eesti kultuuripäevad. ESTO-l on kavas luua ülemaailmne eesti noorte võrgustik. Noordelegaatidel riikidest, kus noorteorganisatsioon juba olemas on, on võrgustumisel edumaa. Organisatsioonil Eesti Noored Rootsis on mõjujõudu ja haaret Soome noortest rohkem, sest nende tegevust toetab Rootsi Eestlaste Liit – 26 liikmesorganisatsiooniga rootsieestlaste keskorganisatsioon. Sarnased noorteorganisatsioonid on olemas ka Kanadas ja Ameerikas.
Noorteorganisatsiooni asutamisele järgnes noortetoa pidulik avamine Stockholmi Eesti Majas. Noored olid selle toa ise aidanud remontida. Ruum sobib nii koosolekuteks kui noorte seltskondlikuks kokkusaamiseks.
“Soovime tänada Eesti Maja, Rootsi Eestlaste Liitu, EELK Stockholmi koguduse õpetajat Tiit Pädamit ja meie lapsevanemaid, kes on toetanud meie soovi noorteruumid sisse seada. Nüüd on meil koht, kus koos käia ja kus me tunneme end koduselt” ütles Angelica Suiste, äsjaloodud noorteorganisatsiooni esimees.
“Kui varem olid noortel ruumid Eesti Maja keldris ja peamiseks tegevuseks oli õlleõhtute ja pidude korraldamine, siis uus generatsioon vajab teistsuguseid ruume. Noored soovivad üheskoos õppida eesti keelt, saada kogemusi organisatsiooni juhtimises ja kommunikatsioonitöös ning on huvitatud globaalsest võrgustumisest ja arendavatest tegevustest, ” kommenteeris Rootsi Eestlaste Liidu esinaine Sirle Sööt.
Eesti Noored Rootsis osaleb ESTO-l nelja delegaadiga. Angelica Suiste, Erik Stenqvist ja Remy Martiin Ots on Stockholmi Eesti Kooli endised õpilased, Jonathan Nordlund on avastanud Eesti endale alles eelmisel sügisel, kui ta osales Seiklejate Vennaskonna noortevahetuse programmis “Tagasi juurte juurde”. Enne ESTO-le sõitu on veel kavas noordelegaatide koolitus Rootsi Eestlaste Liidu organisatsioonist ning eesti organisatsioonide tegevusest Rootsis laiemalt. “Mul on siiralt hea meel, et noored võtavad ESTO-le sõitmist tõsiselt ning soovivad ennast hästi ettevalmistada,” kinnitas Sirle Sööt.
Rahvuslik Kontakt toimetus
firstname.lastname@example.org
Fotol Remy Martiin Ots (aseesimees), Erik Stenqvist (laekur), Nora Sööt (sekretär), Angleica Suiste (esimees), Celine Sööt (aseesimees). Foto: Aili Suiste Rundin